SL Uradni list Evropske unije C 133/30

Mnenje Evropskega ekonomsko-socialnega odbora o predlogu sklepa Evropskega parlamenta in Sveta o začasnem odstopanju od Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti

(COM(2012) 697 final - 2012/328 (COD))

2013/C 133/06

Poročevalec: Antonello PEZZINI

Svet je 5. decembra 2012 sklenil, da v skladu s členom 192(1) Pogodbe o delovanju Evropske unije Evropski ekonomsko-socialni odbor zaprosi za mnenje o naslednjem dokumentu:

Predlog sklepa Evropskega parlamenta in Sveta o začasnem odstopanju od Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti

COM(2012) 697 final - 2012/328 (COD).

Strokovna skupina za kmetijstvo, razvoj podeželja in okolje, zadolžena za pripravo dela Odbora na tem področju, je mnenje sprejela 29. januarja 2013.

Evropski ekonomsko-socialni odbor je mnenje sprejel na 487. plenarnem zasedanju 13. in 14. februarja 2013 (seja z dne 13. februarja) s 136 glasovi za in 3 vzdržanimi glasovi.

1. Sklepi in priporočila

1.1 Odbor ponovno poudarja, kot že tudi v drugih svojih mnenjih, da je za boj proti podnebnim spremembam svetovnih razsežnosti in za konkurenčnost evropskega letalskega prevozništva treba najti globalno rešitev za trgovanje z emisijami, obenem z delujočim enotnim evropskim nebom in vrsto ureditev, skladnih s temi cilji.

1.2 Odbor zato pozdravlja pobudo, ki v pričakovanju zaključka mednarodnih pogajanj predvideva moratorij na uporabo sistema trgovanja z emisijami (ETS) za dohodne in odhodne lete iz Evropskega gospodarskega prostora (EGP).

1.3 Vendar EESO meni, da je pomembno, da se vse regije sveta dogovori o omejitvi emisij CO2 v medregionalnih letih.

1.4 Odbor opozarja na nevarnosti za konkurenčnost evropskega prometa. V času tega moratorija, ki naj bi ga uvedli v Evropskem gospodarskem prostoru, bodo potniki na letih znotraj EU obdavčeni, drugi potniki pa ne.

1.5 Odbor zato poziva, naj Svet in Parlament ob podpori Komisije močno spodbudita iskanje hitre rešitve, ki bi temeljila na globalnem pristopu, da se prepreči nepravično kaznovanje in izkrivljanje konkurence, kar bi škodovalo razvoju konkurenčnosti in zaposlovanja, v jasnem nasprotju s strategijo Evropa 2020, ki jo podpirajo vsi.

2. Uvod

2.1 Evropsko direktivo 2008/101/ES, ki v evropski sistem trgovanja z emisijami CO2 po letu 2012 vključuje tudi letalsko prevozništvo, vključno z letalskimi prevozniki iz tretjih držav, je Sodišče EU v nedavni sodbi ocenilo kot zakonito. Na direktivo so se pritožili nekateri severnoameriški letalski prevozniki, ki so menili, da evropska zakonodaja krši več mednarodnih sporazumov (1).

2.2 Po mnenju sodišča „uporaba sistema za trgovanje s pravicami do emisij v letalstvu ne krši niti zadevnih načel mednarodnega običajnega prava niti Sporazuma o odprtem nebu.“ Evropska zakonodaja si torej prizadeva za uresničevanje ciljev iz Kjotskega protokola, ki je v okviru organizacije Združenih narodov ICAO (Mednarodna organizacija za civilno letalstvo) predvideval sklenitev dogovora o toplogrednih plinih iz letalskega prometa.

2.3 Kot odgovor na napredek pri mednarodnih pogajanjih in zato, da bi okoli njih ustvarila pozitivno ozračje, namerava Komisija neevropske lete začasno izvzeti iz sistema trgovanja z emisijami.

2.4 Sistem trgovanja z emisijami trenutno določa, da se podjetjem, za katera velja obvezno zmanjšanje emisij, dodelijo pravice, enakovredne tonam CO2 , ki jih lahko izpuščajo, pri čemer se jim vsako leto dodeli manj pravic. Podjetja, ki jim bo emisije uspelo zmanjšati bolj, kot so dolžna, bodo dobila več pravic, ki jih bodo lahko preprodala „manj uspešnim“ in tistim, ki jih najbolj potrebujejo. Direktiva o ETS je bila po letu 2012 razširjena tudi na letalstvo in na vse lete z odhodom ali prihodom na letališča v Evropi, z obveznostjo obračunavanja emisij in sodelovanja v mehanizmu ETS, pri čemer se rok za prvo vrnitev kvot izteče aprila 2013.

2.5 Da bi olajšali sklenitev sporazuma na svetovni ravni v okviru ICAO, je bilo treba predvideti začasno odstopanje od direktive EU o ETS, da bi preprečili, da bi bili sprejeti ukrepi zoper letalske prevoznike, ki ne izpolnjujejo zahtev o poročanju in skladnosti z direktivo, uvedenih pred 1. januarjem 2014 v zvezi z dohodnimi in odhodnimi leti z letališč v EU, za dejavnosti, katerih cilj ali odhod so letališča zunaj EU.

2.6 Vendar bi predlagana pot lahko zmanjšala konkurenčnost evropskega letalskega prometa v primerjavi z mednarodnim, in to prav v času gospodarske recesije: enoletna „zamrznitev“ zakonodaje o ETS naj se – v pričakovanju mednarodne ureditve področja emisij letalskega prometa (tržnega mehanizma na svetovni ravni) – ne bi nanašala na letalski promet znotraj Evrope.

2.7 Prav zato, da bi preprečili ta kaznovanja in izkrivljanja konkurence, Odbor meni, da bi moralo biti to odstopanje zgolj začasno in se uporabljati samo za letalske prevoznike, ki niso prejeli brezplačnih kvot ali pa so vrnili vse kvote v zvezi s temi dejavnostmi v letu 2012. Iz istega razloga teh kvot ne bi smeli upoštevati pri izračunu ustreznih pravic.

3. Predlog Komisije

3.1 Cilj predlaganega sklepa je — „ustaviti uro“, in sicer z začasnim odlogom uveljavljanja obveznosti letalskih prevoznikov, ki upravljajo dohodne in odhodne lete v Evropskem gospodarskem prostoru, v zvezi s trgovanjem z emisijami; — zagotoviti, da se ne bo ukrepalo zoper letalske prevoznike, ki organizirajo dohodne in odhodne lete v EGP in ki ne izpolnjujejo zahtev iz Direktive 2008/101/ES glede poročanja in skladnosti, uvedenih pred 1. januarjem 2014; — še naprej v celoti izvajati zakonodajo o ETS v zvezi z leti med letališči v EGP, v okviru skupne zaveze za boj proti podnebnim spremembam.

3.2 S predlogom naj bi poleg tega poskušali preprečiti izkrivljanja konkurence, in sicer tako, da bi to odstopanje uporabljali le za letalske prevoznike, ki niso prejeli brezplačnih kvot ali pa so vrnili vse kvote v zvezi s temi dejavnostmi v letu 2012.

4. Ugotovitve

4.1 Odbor je že v svojem prejšnjem mnenju, ki je za evropsko letalsko prevozništvo temeljnega pomena, podprl — globalno rešitev za trgovanje z emisijami, — „Enotno evropsko nebo“, ki naj bi delovalo čim bolje, in — ustrezno ureditev. „Enotno evropsko nebo je bistvenega pomena tudi za konkurenčnost letalske industrije EU na svetovnem trgu.“ (2), če upoštevamo, da je letalsko prevozništvo pomemben del evropskega gospodarstva, da na leto prepelje 748 milijonov potnikov in več kot 11 milijonov ton tovora ter da k BDP prispeva 359 milijard in ima več kot 5 milijonov zaposlenih.

4.2 Odbor zato podpira odločitev za uvedbo moratorija na izvajanje ETS za letalske prevoznike, ki upravljajo dohodne in odhodne lete v Evropskem gospodarskem prostoru, da bi prišli do sklenitve mednarodnih pogajanj, vendar meni, da se morajo vse regije po svetu dogovoriti za izvajanje ETS tudi v svojih medregionalnih letih.

4.3 Odbor opozarja na nevarnosti, ki bi lahko nastale za konkurenčnost evropskega prometa. V času, ko bo veljal moratorij za ETS, bodo potniki na letih znotraj EU v skladu z upravičenimi okoljskimi zahtevami obdavčeni, potniki iz drugih držav pa ne.

4.4 Glede na navedene ugotovitve Odbor poziva, da je treba hitro najti rešitev, ki bo temeljila na globalnem pristopu, ter preprečiti nepravična kaznovanja in izkrivljanja konkurence. Če globalne rešitve glede trgovanja z emisijami ne bo, bi to nedvomno pomenilo še eno zavoro za evropski trg, ki bi bil še edini, za katerega bi veljala takšna ureditev.

V Bruslju, 13. februarja 2013 Predsednik Evropskega ekonomsko-socialnega odbora Staffan NILSSON

(1) Sodišče EU, sodba v zadevi C-366/10; Air Transport Association of America in drugi / Secretary of State for Energy and Climate Change; Luksemburg, 21. december 2011.

(2) CESE 1391-2011, UL C 376, 22.12.2011, str. 38.